Սպիտակ համայնքի ղեկավար Քաջայր Նիկողոսյանի շնորհավորական ուղերձը Ամանորի և Սուրբ Ծննդյան տոների կապակցությամբ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Սպիտակ համայնքի սիրելի՛ բնակիչներ,

Շուտով 2024 թվականը կդառնա պատմություն։ Այս գեղեցիկ տարեմուտին ցանկանում եմ շնորհավորանքի ու բարեմաղթանքի խոսք ուղղել Սպիտակ համայնքի բոլոր բնակիչներին, մեր բոլոր հայրենակիցներին աշխարհի բոլոր անկյուններում:

Թող 2025 թվականը լինի նոր ձեռքբերումների տարի մեր մեծ ընտանիքի' Հայաստան աշխարհի համար։

Անցնող տարին Սպիտակ համայնքի առաջընթացի համար ևս մեկ կարևոր հանգրվան էր: Այն բազմաթիվ ծրագրերի իրականացման և շինարարության տարի էր: Խոշոր ձեռքբերումներից էր նաև տրանսպորտային պարկի համալրումը։ Տարին մեկնարկային էր մի շարք խոշոր ծրագրերի համար, որոնք կշարունակվեն և կկրկնապատկվեն 2025 թվականին:

Ճիշտ է՝ ձեռքբերումները շատ են, սակայն դեռ բազմաթիվ անելիքներ կան։ Մենք շարունակելու ենք հետևողական աշխատանք կատարել Սպիտակը զարգացած և ծաղկուն համայնք դարձնելու համար։

Սիրելի՛ հայրենակիցներ, այսօր համայնքում իրականացվող յուրաքանչյուր աշխատանք առաջին հերթին սերունդների համար է, նրանց բարեկեցության և հարմարավետության, ինչին հասնելու համար շարունակելու ենք սկսած գործը: Պետք է անել հնարավորն ու անհնարինը, որպեսզի մեր անձնական նպատակներն անբաժան լինեն մեր սիրելի համայնքից:

Ուժեղ պետության հիմքը ուժեղ համայնքն է, իսկ ուժի հիմքը գիտելիքը, սերն ու միասնականությունը։ Ուստի տարեմուտի այս նվիրական պահին կուզենայի մեր ժողովրդին տեսնել միասնական, խաղաղ, միմյանց հանդեպ սիրով ու հոգատարությամբ լցված:

Սրտագին մաղթանքներս եմ հղում Լեռնային Ղարաբաղից բռնի տեղահանված մեր հազարավոր քույրերին ու եղբայրներին, որոնցից շատերն ապաստան են գտել Սպիտակ համայնքի բնակավայրերում: Ամեն ինչ անելու ենք, որ տառապած մեր հայրենակիցները ջերմություն ու սեր գտնեն և ամոքեն կորստի մեծ ցավը:

Այս տոնը ևս մեկ առիթ է մեր երախտիքի խոսքը հայտնելու ՀՀ Կառավարությանը և համապատասխան գերատեսչություններին, հասարակական և բարեգործական կազմակերպություններին, իրավաբանական և ֆիզիկական անձանց մշտապես մեր համայնքի կողքին լինելու, սատարելու և համայնքային նախաձեռնություններին ու ծրագրերին աջակցելու համար։

Մեկ անգամ ևս շնորհավորելով Ամանորի և Սուրբ Ծննդյան լուսավոր տոների առթիվ՝ մաղթում եմ առողջություն, անձնական երջանկություն և բարօրություն:

Թո՛ղ խաղաղություն լինի Հայոց աշխարհում: Ցանկանում եմ, որ Նոր տարուն համակվենք լավատեսությամբ, աշխատանքային նո՛ր եռանդով և մասնակից դառնաք մեր երկրի ապագայի կառուցմանը, այն ապագայի, որ մենք բոլորս երազում ենք:

Վստահությամբ և հավատով վերստին ջերմ մաղթանքներ եմ հղում երկրի սահմանները հսկող զինվորներին ու սպաներին, հայ ժողովրդին՝ ի փառս Հայաստանի Հանրապետության:

Շնորհավո՛ր Ամանոր և Սուրբ Ծնունդ: